Zuma by Winnie se begrafnis uitgejouWinnie Madikizela-Mandela se begrafnis (14 April 2018) Foto: Oupa Mokoena/ANA Die voormalige president Jacob Zuma is Saterdag by die begrafnis van Winnie Madikizela-Mandela uitgejou. Duisende roubeklaers, insluitend internasionale gaste het by Orlando-stadion in Soweto, Johannesburg, bymekaargekom vir die roudiens. Hulle het struggle-liedjies gesing, en dit het gelyk of dit soms te jolig gaan vir die programdirekteur, minister van verdediging Nosiviwe Mapisa-Nqakula. Toe sy voormalige presidente Thabo Mbeki en Kgalema Motlanthe verwelkom het, het die skare gejuig. Maar Zuma se naam het negatiewe reaksie uitgelok, veral van lede van die Ekonomiese Vryheidsvegters. Hulle het hom uitgejou en handgebare vir die “verandering”-teken gemaak, wat gewoonlik deur ontstoke ondersteuners tydens sokkerwedstryde gebruik word. Zuma het in Februarie bedank nadat die ANC hom herroep het. Hy het in sy stoel bly sit asof niks gebeur het nie. Die stadion, met 40 000 sitplekke, was volgepak. Madikizela-Mandela ontvang ŉ spesiale amptelike begrafnis nadat sy onverwags op Paasmaandag gesterf het. Sy was 81 jaar oud. Sy word Saterdag tydens ŉ privaat seremonie by Fourways-gedenkpark begrawe.